Tasekla tamaziɣt tefruri-d deg yirebbi n timawit si leqrun yezrin,i wayen tettidir tmetti deg lawan-nni , tedder s cfawat n lejdud i yettḥaraben fell-as. Tasekla tamaziɣt tedda s ubrid n timawit seg yimi ɣer umeẓẓuɣ, ulac ttawilat ilaqen iwakken ad teḥrez agerruj-is. D acu kan, akken i d-as-yenna Lounis Ait Menguellet deg wawal-is: as akken abrid yestewḥac ldint s lǧahd n wurfan1. Annar n tsekla tirawit taqbaylit tuɣ-d abrid mi teldi Fransa iɣerbazen-is, anceta yewwi-d i tsekla amaynut, yella-d usnulfu aseklan s waṭas n tewsatin timaynutin i d-ilulen.